Diari Oficial de la Generalitat Valenciana


Sumari del DOGV 3925, del 25-01-2001 (2001/439)

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions del programa d'ocupació pública d'interès social i foment del desenvolupament local.
----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/12/29/(7)/dof/vci/html**

### Dades del document

Número de DOGV
:   3925

Data del DOGV
:   25-01-2001

Secció del DOGV
:   I. DISPOSICIONS GENERALS

Número del document
:   2001/439


Data del document
:   29-12-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * regió desfavorida
    * iniciativa local d'ocupació
    * administració local
    * legislació
    * entitat local
    * suport econòmic
    * desenvolupament rural
    * ajuda a l'ocupació
    * creació d'ocupació

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions del programa d'ocupació pública d'interès social i foment del desenvolupament local. [2001/X439]
  
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana, en l'article 33.1, en concordança amb l'article 149.1.7 de la Constitució espanyola, atribueix a la Comunitat Valenciana la competència per a l'execució de la legislació de l'estat en matèria laboral.
  
En l'actual estructura orgànica de la Generalitat Valenciana, en virtut del que disposa el Decret 84/2000, de 6 de juny, la convocatòria i control de les ajudes a la contractació per compte alié, com a instruments de política activa d'ocupació, correspon a la Conselleria d'Economia, Hisenda i Ocupació.
  
La Comunitat Valenciana, a través de la Conselleria d'Economia, Hisenda i Ocupació, ve convocant ajudes de foment d'ocupació, algunes cofinançades pel Fons Social Europeu, tenint en compte les directrius emanades de la Comissió Europea, i altres finançades per l'estat, que des de l'1 de gener de 1999 van ser traspassades a la Generalitat Valenciana.
  
En aquesta norma reguladora de subvencions s'ha aprofitat, com es veurà més endavant, per a unificar i homogeneïtzar la varietat de convocatòries de foment de l'ocupació que es gestionaven fins a la data, i queda la redacció com segueix:
  
a) En el títol I s'arrepleguen les disposicions comunes de les distintes modalitats d'ajudes de foment de l'ocupació públic d'interès social i foment del desenvolupament local.
  
b) En el títol II es regulen les ajudes per a la contractació de desocupats en la realització d'obres i serveis d'interès general i social, amb els següents apartats:
  
1. Subvencions adreçades a les contractacions que realitzen les corporacions locals. En aquestes bases de convocatòria s'han unificat les convocatòries que anteriorment es publicaven de forma separada i eren: ajudes de la desocupació agrària, el Pla d'Actuacions per a la Millora de l'Ocupació Rural (PAMER), foment de l'ocupació en col·laboració amb les corporacions locals i contractació de joves residents en barris d'Acció Preferent.
  
Amb aquesta unificació de convocatòries s'han homogeneïtzat els procediments de concessió de subvencions, els col·lectius de treballadors desocupats per a contractar, la quantia de les ajudes i la seua liquidació.
  
Amb aquesta simplificació es pretén aconseguir major eficàcia i eficiència en la gestió de les ajudes, alhora que s'aconsegueix facilitar el compliment dels requisits exigibles per part dels beneficiaris.
  
No obstant això, s'ha respectat la singularitat d'alguns programes com el d'actuacions mediambientals (PAMER) i la contractació de joves desocupats residents en barris d'Acció Preferent, i s'ha establit una mínima regulació dels citats programes dins d'aquest apartat d'ajudes.
  
2. Subvencions adreçades a òrgans de l'administració general de l'Estat i els seus organismes autònoms, a entitats autònomes de la Generalitat Valenciana, universitats i institucions sense ànim de lucre que contracten treballadors desocupats per a la realització d'obres i serveis d'interès general i social. En aquest apartat es regula allò citat anteriorment i la convocatòria abans existent denominada programa d'ocupació juvenil en barris d'Acció Preferent. Amb aquesta unificació es pretenen els objectius assenyalats en l'apartat anterior sobre eficàcia, eficiència i major claredat en la comprensió de les normes.
  
c) En el títol III es regulen les subvencions adreçades al foment del desenvolupament local, amb els següents apartats:
  
1. Contractació d'agents d'Ocupació i Desenvolupament Local. Com a novetat, s'inclou un procés de selecció d'aquest personal que comprèn la constitució de borses de treball, procediment que afavoreix els principis constitucionals d'accés a l'ocupació públic d'igualtat, mèrit, capacitat i publicitat.
  
2. Subvencions per a la formació dels agents d'Ocupació i Desenvolupament Local. Amb aquesta nova ajuda, la Conselleria dóna suport la formació i actualització permanent dels coneixements dels agents d'Ocupació i Desenvolupament Local.
  
3. Estudis de mercat i campanyes per a la promoció local. Amb aquest programa es pretén donar suport al coneixement mitjançant estudis i informes de les possibilitats de desenvolupament d'empreses en l'entorn local, així com atraure inversions generadores d'ocupació en l'àmbit local.
  
En el títol IV es regulen unes ajudes noves destinades a donar suport als pactes territorials per a l'Ocupació, una mesura a favor de l'ocupació proposada per la Comissió Europea, amb l'objectiu d'aconseguir una àmplia col·laboració d'àmbit local que permeta descobrir les dificultats i perspectives dels agents territorials amb responsabilitats en matèria d'ocupació (corporacions locals, associacions empresarials, representants sindicals), així com mobilitzar tots els recursos disponibles per a aconseguir una major coordinació de les mesures a favor de l'ocupació.
  
En virtut d'això, en ús de les facultats conferides per la Llei 5/1983, de 30 de novembre, de Govern Valencià, i en l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,
  
ORDENE
  
Títol I
  
Disposicions comunes
  
Capítol I
  
Disposicions generals
  
Article 1. Objecte i àmbit
  
Aquesta ordre té com a objecte promoure la generació d'ocupació d'interès general i social, així com promoure mesures per a donar suport a les corporacions locals i agents socials que realitzen estratègies per a la creació de llocs de treball d'àmbit local en l'àmbit de la Comunitat Valenciana, mitjançant la concessió d'ajudes i subvencions a càrrec dels pressupostos de la Generalitat Valenciana, d'acord amb el que disposa aquesta norma.
  
En concret, seran objecte de les subvencions regulades en aquesta ordre:
  
1. La contractació de treballadors desocupats per a l'execució d'obres i/o serveis d'interès general i social en l'àmbit de la col·laboració amb les entitats descrites en l'article 2, apartat A, punts 1 i 2, d'acord amb la dotació pressupostària que s'assigne a tal fi.
  
2. El finançament de les despeses derivades de la contractació i formació d'agents d'Ocupació i Desenvolupament Local i dels costos d'estudis i informes a fi de conèixer les possibilitats de desenvolupament i implantació d'empreses realitzats per part de les corporacions locals de la Comunitat Valenciana o entitats d'elles dependents.
  
3. El suport als pactes territorials per a l'ocupació que es realitzen a la Comunitat Valenciana per a la realització d'actuacions coordinades en matèria de foment de l'ocupació.
  
Article 2. Beneficiaris de les subvencions
  
A. Podran ser beneficiàries de les subvencions regulades en aquesta norma:
  
1. Les corporacions locals o entitats dependents o vinculades a una administració local.
  
2. Els òrgans de l'administració general de l'estat i els seus organismes autònoms dins de l'àmbit territorial de la Comunitat Valenciana, les entitats autònomes de la Generalitat Valenciana, les universitats, les entitats i institucions sense ànim de lucre amb seu a la Comunitat Valenciana.
  
3. Les entitats públiques o consorcis de caràcter públic que subscriguen pactes territorials per a l'ocupació, mitjançant convenis de col·laboració amb la Conselleria d'Economia, Hisenda i Ocupació, sempre que realitzen les actuacions i reunisquen els requisits establits en aquesta ordre.
  
B. Els beneficiaris de les ajudes previstes en el capítol V del títol II podran ser:
  
1. Les entitats locals en els termes de les quals estiguen els barris, àrees i zones urbanes desfavorides que hagen sigut declarats com a barris d'Acció Preferent (BAP).
  
2. Les entitats sense ànim de lucre que actuen en els barris, àrees i zones urbanes desfavorides que hagen sigut declarades com a barris d'Acció Preferent (BAP) i que hagen subscrit prèviament un instrument de col·laboració amb l'entitat local en l'àmbit del qual es va a desenvolupar l'actuació, en el qual conste la viabilitat i conveniència del projecte, i en el que se n'especifiquen les condicions de desenvolupament a l'efecte de coordinació, seguiment i tutela per part de l'entitat local.
  
Article 3. Obligacions dels beneficiaris
  
Amb independència de les obligacions específiques previstes per a cada programa en aquesta ordre i de les que expressament s'arrepleguen en la resolució, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de subvenció en la forma i terminis establits.
  
b) Justificar davant de l'òrgan que concedeix la realització de l'activitat o l'adopció del comportament, així com el compliment dels requisits i condicions que determinen la concessió o gaudi de la concessió.
  
c) Comunicar a l'òrgan que concedeix l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció. Això podrà donar lloc a la modificació de la resolució de concessió.
  
d) Facilitar les dades i informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació
  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les subvencions concedides.
  
f) Obligació de justificar la subvenció de l'any anterior.
  
Capítol II
  
Procediment general per a la concessió de les ajudes
  
Article 4. Presentació de sol·licituds
  
Les sol·licituds per a l'obtenció de les ajudes regulades en aquesta ordre hauran d'adreçar-se a la Conselleria d'Economia, Hisenda i Ocupació ?Sotssecretaria d'Ocupació- i es presentaran en imprès normalitzat en les corresponents direccions territorials d'Ocupació o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No obstant això, i sense perjudici del que disposa aquest article, les sol·licituds per a l'obtenció de les ajudes a les actuacions mediambientals previstes en el capítol III del títol II es presentaran preferentment en la Sotssecretaria d'Ocupació.
  
2. Quan la sol·licitud no reunisca els requisits establits en aquesta ordre, o no s'acompanye la documentació que d'acord amb la mateixa resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, es requerirà a l'entitat sol·licitant perquè en el termini de 10 dies esmene la falta o acompanye els documents preceptius, amb indicació que, si així no ho fera, es tindrà per desistida la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 5. Documentació que cal presentar
  
Les sol·licituds presentades d'acord amb el que estableix l'art. 4 d'aquesta ordre hauran d'anar acompanyades, amb caràcter general, de la següent documentació:
  
a) Memòria de l'actuació que cal realitzar, que es presentarà segons model normalitzat facilitat per la Conselleria d'Economia, Hisenda i Ocupació, en el qual s'indicaran els projectes o actuacions per a les quals se sol·licita ajuda per ordre de prioritat, així com els altres aspectes que s'hi assenyalen. En els supòsits de realització d'obres, la citada memòria s'acompanyarà de projecte i plans quan el tipus d'obra així ho exigisca
  
b) Dades de domiciliació bancària segons model facilitat a l'efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no n'ha experimentat variació, cas en què s'indicarà el compte en què es practicarà l'ingrés.
  
A més, amb caràcter particular:
  
1. Si l'entitat sol·licitant de la subvenció és una corporació local o entitat dependent o vinculada a una administració local, haurà d'acompanyar-se:
  
a) Certificat del secretari de l'acord del ple de la corporació local o òrgan equivalent, de l'aprovació del projecte per al que se sol·licita la subvenció.
  
b) Certificat del secretari de la corporació local o òrgan equivalent en què conste la disposició de finançament per a costejar la part no subvencionada.
  
2. Si l'entitat sol·licitant és alguna de les compreses en l'art. 2.A.2 i 2.B.2 d'aquesta ordre, a més haurà d'adjuntar:
  
a) Fotocòpia compulsada del DNI de la persona que, en nom i representació de l'entitat, sol·licita la concessió de la subvenció, així com mandat o poder de representació per a actuar en nom i representació de l'entitat.
  
b) En els supòsits en què la sol·licitant és una entitat sense ànim de lucre, fotocòpia compulsada d'escriptura pública i estatuts de constitució de l'entitat sol·licitant en els quals resulte acreditada l'absència d'ànim de lucre.
  
c) Si és procedent, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21 de juny de 1996), la validesa dels quals haurà d'estendre's a la data d'acabament del termini de presentació de sol·licituds o a la de l'atorgament de l'ajuda, en el cas que aquesta és anterior.
  
Article 6. Tramitació, resolució i recursos
  
1. Rebudes les sol·licituds, l'òrgan competent per a la tramitació procedirà a analitzar-les i valorar-les, segons els criteris i requisits establits per a cada una de les ajudes regulades en aquesta ordre, i d'acord amb la disponibilitat pressupostària, podrà demanar del sol·licitant l'aportació addicional d'altres documents o dades aclaridores que crega necessaris per a resoldre sobre la sol·licitud presentada.
  
2. La competència per a conèixer i resoldre sobre les sol·licituds formulades correspon al sotssecretari d'Ocupació, per delegació del conseller d'Economia, Hisenda i Ocupació.
  
3. El termini màxim per a resoldre i notificar la resolució procedent serà de tres mesos comptadors des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que aquesta s'efectuara una vegada publicada l'ordre per la qual es dóna publicitat a les línies de crèdit i a l'import global màxim destinat a la concessió d'ajudes previstes en aquesta convocatòria.
  
En cas contrari, el termini s'iniciarà a partir del dia següent a la citada publicació.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida i incorporarà, si és procedent, les condicions, obligacions i determinacions accessòries a què haja de subjectar-se l'entitat beneficiària, i es notificarà als interessats en els termes previstos en l'article 58 de la Llei 30/1992, abans mencionada.
  
6. Si després de la resolució de les ajudes, i una vegada exhaurida la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i terminis establits en la resolució, la falta de justificació de les despeses realitzades o altres circumstàncies, i a conseqüència d'això es generara un crèdit disponible, el citat crèdit podrà ser utilitzat per a la mateixa línia en les sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
7. Les resolucions que es dicten a l'empara d'aquesta ordre esgoten la via administrativa, i contra elles s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà a la notificació de la resolució, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa; i això sense perjudici del que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que creguen procedent.
  
8. Contra la desestimació per silenci administratiu, s'hi podrà interposar, davant de l'acte presumpte idèntic recurs, en el termini de sis mesos comptadors des que haguera finalitzat el termini que, per a dictar i notificar la resolució expressa, es menciona en el núm. 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa i sense perjudici del que disposa els articles 116 i 117, abans mencionats.
  
Article 7. Resolució d'incidències
  
1. L'òrgan competent per a la concessió de les ajudes contemplades en aquesta ordre resoldrà les incidències que es produïsquen amb posterioritat a la citada concessió, com a pròrroga de terminis, modificacions justificades del projecte inicial o qualsevol variació de les condicions particulars de la concessió.
  
2. D'acord amb el que estableix el punt anterior, l'òrgan competent per a resoldre les incidències produïdes amb posterioritat a la concessió de les ajudes, serà el director territorial d'Ocupació corresponent, per delegació del conseller d'Economia, Hisenda i Ocupació, excepte per a les ajudes relacionades a continuació, en les quals l'òrgan competent serà el sotssecretari d'Ocupació, per delegació del conseller d'Economia, Hisenda i Ocupació:
  
a) actuacions mediambientals regulades en el títol II, capítol III.
  
b) formació d'agents de Desenvolupament Local regulades en el títol III, capítol II, secció I;
  
c) pactes territorials per a l'ocupació regulada en el títol V.
  
Article 8. Seguiment i control de les ajudes
  
1. Correspondrà a la Sotssecretaria d'Ocupació, per si mateixa o mitjançant les direccions territorials d'Ocupació, portar a terme la funció de control de les subvencions concedides, així com l'avaluació i seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Economia, Hisenda i Ocupació, fins i tot la contractació amb tercers i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, les obres i/o serveis que es realitzen sobre la base d'aquesta ordre hauran d'identificar-se convenientment per cada municipi o entitat, d'acord amb les característiques de l'actuació de forma que en les obres o serveis conste de manera expressa la col·laboració de la Conselleria i la seua realització per treballadors desocupats. En el cas de cofinançament pel Fons Social Europeu, seran objecte de publicitat les actuacions conforme al que disposa la normativa aplicable.
  
4. En la concessió de futures ajudes de programes de foment de l'ocupació, s'hi tindrà en compte el grau de compliment dels treballs programats.
  
Article 9. Concurrència de subvencions
  
L'import de les ajudes o subvencions regulades en aquesta ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de realitzar el beneficiari.
  
En el cas de les ajudes a la contractació d'agents de Desenvolupament Local, regulades en el títol III, capítol II, secció I, no podran, aïlladament o en concurrència amb subvencions o ajudes concedides per altres administracions públiques o ens públics o privats, superar el 80% del cost de l'activitat subvencionada.
  
Article 10. Minoració i resolució de les subvencions concedides
  
1. L'incompliment de les obligacions i/o condicions establits en aquesta ordre i en la resolució i la concessió després de la presentació de la sol·licitud d'altres ajudes públiques que en el seu conjunt superen el cost de l'activitat que ha de realitzar el beneficiari, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 11. Avaluació de les actuacions subvencionades
  
Una vegada finalitzat l'exercici pressupostari, l'entitat beneficiària, en el termini d'un mes, entregarà a la Sotssecretaria d'Ocupació, mitjançant les direccions territorials d'Ocupació, un informe descriptiu dels objectius aconseguits com a conseqüència de les activitats subvencionades que n'acrediten l'eficàcia, amb especificació, en el cas d'ajudes a la contractació les obres i serveis realitzats, contractes subscrits i pràctica professional adquirida pels treballadors. Així mateix, l'entitat beneficiària queda obligada a facilitar tota informació que siga precisa i en la forma que es determine per la citada Sotssecretaria a fi de realitzar l'avaluació a què es refereix aquest article.
  
Títol II
  
Subvencions a la contractació de desocupats per
  
a actuacions d'interès general i social
  
Capítol I
  
Disposicions generals
  
Article 12. Beneficiaris
  
Podran ser beneficiaris de les subvencions previstes en aquest títol:
  
1. Les corporacions locals o entitats d'elles dependents o vinculades dins de l'àmbit territorial de la Comunitat Valenciana, que contracten treballadors desocupats per a l'execució d'obres o prestació de serveis considerats d'interès general i social (capítol II) o actuacions mediambientals (capítol III). No obstant això, quan l'actuació de les entitats locals es realitze mitjançant empresa adjudicatària del servei, haurà de sol·licitar l'ajuda la corporació local en el favor de la qual se preste.
  
2. Els òrgans de l'administració general de l'estat i els seus organismes autònoms, les entitats autònomes de la Generalitat Valenciana, les universitats, les entitats i institucions sense ànim de lucre amb seu a la Comunitat Valenciana que contracten treballadors desocupats per a l'execució d'obres o prestació de serveis considerats d'interès general i social i que gaudisquen de capacitat tècnica i de gestió suficients per a l'execució del corresponent projecte (capítol IV).
  
3. Les entitats locals en els termes de les quals estiguen els barris, àrees i zones urbanes desfavorides que hagen sigut declarades com a barris d'Acció Preferent (BAP), a l'empara del que disposa el Decret 157/1988, d'11 d'octubre, del Consell de la Generalitat Valenciana, així com les entitats sense ànim de lucre que actuen en aquestes zones i que prèviament hagen subscrit un instrument de col·laboració amb l'entitat local en l'àmbit del qual es va a desenvolupar l'actuació, sempre que contracten desocupats menors de 30 anys residents a les citades zones (capítol V).
  
Article 13. Requisits dels treballadors que cal contractar
  
Per a les ajudes adreçades a la contractació de treballadors, s'exigiran els següents requisits:
  
1. Abans de la contractació, els beneficiaris, o si és procedent les empreses adjudicatàries, sol·licitaran oferta d'ocupació a l'oficina d'Ocupació de la Generalitat Valenciana. Els treballadors contractats hauran de ser desocupats registrats en les oficines d'Ocupació de la Generalitat Valenciana, inscrits en l'Oficina d'Ocupació.
  
2. Les entitats beneficiàries, o si és procedent les empreses adjudicatàries, contractaran als treballadors entre els facilitats per l'oficina d'Ocupació, utilitzant preferentment modalitats de contractació que permeten un nombre més gran de contractes i de treballadors.
  
3. En el supòsit de baixa d'algun dels treballadors contractats abans de l'acabament de l'obra o servei, es podrà substituir per un altre treballador en el termini d'un mes, entre els enviats inicialment per l'oficina d'Ocupació. La citada circumstància haurà de ser comunicada a l'òrgan que va concedir la subvenció.
  
Article 14. Criteris per a la selecció de treballadors que cal contractar
  
Els treballadors objecte de les contractacions regulades en aquest títol, que reunisquen els requisits establits en l'article 13 de aquesta ordre, se seleccionaran tenint en compte els següents criteris:
  
a) Major adequació al lloc de treball oferit.
  
b) Condició de discapacitat del demandant d'ocupació.
  
c) Nivell de protecció per desocupació dels possibles beneficiaris.
  
d) Existència de responsabilitats familiars, entenent-se per aquestes tenir a càrrec del treballador desocupat que es contracta el cònjuge, fills menors de vint-i-sis anys o majors discapacitats o menors acollits.
  
e) Edat i condició de dona.
  
Els citats criteris s'aplicaran d'acord amb la forma i procediment que es determine per resolució del sotssecretari d'Ocupació, prèvia consulta amb l'òrgan de participació institucional dels agents socials.
  
Article 15. Destinació de les subvencions i quantia
  
1. Les subvencions que s'atorgaran es destinaran a sufragar els costos salarials i de Seguretat Social corresponents a les contractacions dels treballadors desocupats, d'acord amb el que estableixen els articles 13 i 14 d'aquesta ordre.
  
2. La quantia de la subvenció que percebran les entitats locals beneficiàries de les ajudes regulades en els capítols II, III i V d'aquest títol, serà, per cada treballador desocupat contractat, la fixada per al salari segons conveni col·lectiu vigent inclosa la cotització empresarial a la Seguretat Social per tots els conceptes.
  
3. La quantia màxima de la subvenció que percebran les entitats col·laboradores per a les ajudes previstes en els capítols IV i V d'aquest títol, serà igual al resultat de multiplicar el nombre de treballadors desocupats contractats pel nombre de mesos de duració del contracte i per l'import del mòdul que li corresponga depenent del grup de cotització a la Seguretat Social del treballador contractat, conforme al que estableix el número 4 d'aquest article.
  
La citada quantia màxima es reduirà proporcionalment depenent de la jornada realitzada, quan els contractes es concerten a temps parcial.
  
4. Els mòduls corresponents a cada grup de cotització dels treballadors contractats seran els següents:
  
- Mòdul A: els costos salarials totals per a subvencionar pujaran al salari mínim interprofessional mensual vigent cada any, inclosa la part proporcional de dues pagues extraordinàries i la corresponent cotització a la Seguretat Social per tots els conceptes que correspongueren al citat salari mínim per cada treballador contractat en els grups de cotització de la Seguretat Social 10 i 11.
  
- Mòdul B: els costos salarials totals per a subvencionar ascendiran a dues vegades el salari mínim interprofessional mensual vigent en cada any, inclosa la part proporcional de dues pagues extraordinàries o la quantia prevista en conveni col·lectiu d'aplicació de ser aquesta inferior, així com la cotització a la Seguretat Social per tots els conceptes per cada treballador contractat dins del grup de cotització de la Seguretat Social, 9 al 5 tots dos inclusivament.
  
- Mòdul C: els costos salarials totals per a subvencionar ascendiran a tres vegades el salari mínim interprofessional mensual vigent en cada any, inclosa la part proporcional de dues pagues extraordinàries o la quantia prevista en conveni col·lectiu d'aplicació de ser aquesta inferior, així com la cotització a la Seguretat Social per tots els conceptes per cada treballador contractat dins del grup de cotització de la Seguretat Social, 4 a l'1 tots dos inclusivament.
  
Article 16. Termini de presentació de sol·licituds
  
El termini de presentació de sol·licituds quedarà comprés entre l'1 i el 31 de desembre de cada any per a les actuacions de foment d'ocupació que vagen a realitzar-se en l'exercici següent.
  
Article 17. Termini de justificació
  
La justificació haurà de realitzar-se en el termini que especifique la resolució de concessió i com a màxim el 20 de novembre.
  
En el cas que les beneficiàries siguen corporacions locals o entitats d'elles dependents i sobrevinguen causes excepcionals, degudament justificades, que determinen la impossibilitat d'execució dins de l'any natural de l'exercici pressupostari que es va formalitzar l'atorgament, el pagament de la totalitat de la subvenció es realitzarà abans del 31 de desembre de cada any natural, i haurà de presentar-se prèviament per les entitats beneficiàries la documentació que acredite la iniciació de l'obra o servei.
  
Capítol II
  
Programa de subvencions en l'àmbit de col·laboració amb les corporacions locals per a la contractació de treballadors desocupats en la realització d'obres i serveis d'interès general i social
  
Article 18. Requisits i criteris per a la selecció de les obres i serveis
  
1. Les obres i serveis que calga realitzar sobre la base de la col·laboració entre la Conselleria d'Economia, Hisenda i Ocupació i les entitats sol·licitants, hauran de complir els següents requisits:
  
a) Que es tracte d'obres i serveis d'interès general i social i siguen competència de les corporacions locals, incloses aquelles obres i serveis que es realitzen sobre béns immobles que posen les entitats sol·licitants a disposició de la Conselleria d'Economia, Hisenda i Ocupació
  
b) Que siguen executats per les entitats sol·licitants en règim d'administració directa o per les empreses a què se n'adjudique l'execució.
  
c) Que en l'execució o prestació s'afavorisca la formació i pràctica professionals dels desocupats.
  
d) Que el percentatge mínim de treballadors desocupats que es vaja a ocupar en la realització de l'obra o servici siga del 75%.
  
e) Que les obres i serveis es puguen executar en la seua totalitat dins de l'any natural de l'exercici pressupostari en el qual es produeix la col·laboració, llevat que hi concórreguen causes excepcionals, degudament justificades, que determinen la impossibilitat d'execució en el citat termini; en aquest cas, podran ser aprovades les obres i serveis sempre que puguen quedar finalitzades dins dels tres primers mesos de l'exercici pressupostari següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades per la Conselleria d'Economia, Hisenda i Ocupació, per a la realització de l'obra o servei que es tracte, la qual cosa s'acreditarà mitjançant el corresponent certificat de l'entitat. La Conselleria d'Economia, Hisenda i Ocupació considerarà, en tot cas, que l'entitat sol·licitant té l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o d'altres institucions financeres un crèdit complementari per a la citada realització.
  
g) Que en el cas que les obres o serveis siguen executats en una zona o localitat amb cicles d'ocupació estacional, siguen realitzades preferentment en períodes de sota nivell de contractació.
  
2. Entre les obres i serveis que complisquen els requisits de l'apartat 1 d'aquest article, es donarà preferència a:
  
a) Les que sent de major interès general i social es realitzen preferentment en alguna de les següents activitats:
  
- Serveis d'utilitat col·lectiva, com ara millora de l'habitatge, vigilància i seguretat, revaloració d'espais públics urbans, transports col·lectius, comerços de proximitat, activitats que afecten la gestió de residus, gestió d'aigües, protecció i manteniment de zones naturals, així com aquelles que incidisquen directament o indirectament en control de l'energia.
  
- Serveis d'oci i culturals, com ara promoció del turisme, desenvolupament cultural local, promoció de l'esport i sector audiovisual.
  
- Serveis personalitzats de caràcter quotidià, com ara atenció de xiquets, prestació de serveis a domicili a persones incapacitades o majors, ajuda a joves en dificultat i amb desarrelament social.
  
b) Els projectes que en la realització permeten i donen suport a la creació permanent de major nombre de llocs de treball.
  
c) Els que acrediten un major nivell d'inserció laboral, bé mitjançant la incorporació directa dels treballadors a l'entitat sol·licitant o empresa adjudicatària a l'acabament del projecte o en el termini que s'acorde entre la Conselleria d'Economia, Hisenda i Ocupació i l'entitat sol·licitant o qualsevol altra fórmula de previsió d'inserció laboral que sent objectivable, es considere suficient per la citada Conselleria.
  
d) Projectes que tinguen, si és procedent, el finançament de les entitats sol·licitants per a realitzar accions complementàries que milloren l'eficàcia d'aquest programa. A l'efecte, es tindrà en compte l'esforç inversor per a cada supòsit.
  
3. El sotssecretari d'Ocupació, depenent del nivell de desocupació dels municipis, de l'evolució de la desocupació i de factors demogràfics podrà dictar instruccions per a procedir al repartiment de les ajudes entre les distintes entitats sol·licitants.
  
Article 19. Inici de les obres o serveis
  
El començament de l'obra o servei s'acreditarà mitjançant la presentació, per l'entitat beneficiària, en el termini de 10 dies des de la data d'inici efectiva, del document de «certificat de l'inici», signada pel secretari de l'ajuntament o de l'òrgan equivalent, en model normalitzat, davant de la direcció territorial d'Ocupació corresponent, amb indicació del nombre de treballadors desocupats previstos per a contractar. En els casos de força major o causes degudament justificades, que donen lloc al retard del començament de l'obra o servici prevista en la memòria, els nous terminis d'execució no podran superar l'assenyalat en la lletra e) del número 1 de l'article 18 d'aquesta ordre.
  
Si l'obra o servei s'executa per adjudicació a una empresa, al citat certificat s'acompanyarà còpia del contracte d'adjudicació en què ha de figurar el compromís de l'empresa adjudicatària de complir el que disposa aquesta ordre.
  
Article 20. Liquidació de les ajudes
  
Rebut el certificat d'inici previst en l'article anterior, la Conselleria d'Economia, Hisenda i Ocupació transferirà a l'entitat beneficiària corresponent una quantitat equivalent al 50% del total de la subvenció atorgada, i el 50% restant es transferirà quan l'entitat beneficiària haja certificat la despesa de la primera bestreta rebuda en les partides per al que va ser destinat o quan haja justificat la totalitat de les despeses efectivament realitzades en concepte de salaris i Seguretat Social, d'acord amb el que estableix l'article 21 de aquesta ordre.
  
Els citats percentatges de bestreta podran variar depenent dels límits màxims que autoritze la llei de Pressupostos de la Generalitat Valenciana.
  
Article 21. Acabament de les obres i serveis
  
1. Finalitzada l'obra o servei, l'entitat beneficiària remetrà a la direcció territorial d'Ocupació corresponent, en el termini de dos mesos, la següent documentació:
  
a) «Certificat despesa final» segons model normalitzat; es podrà ampliar el termini anteriorment citat a dos mesos per a presentació de butlletins de cotització a la Seguretat Social.
  
b) informe «fi d'obra o servei», igualment en model normalitzat, acompanyant el justificant si és procedent del reintegrament dels fons no utilitzats, així com una memòria descriptiva i gràfica de l'actuació realitzada amb especial referència a l'ocupació.
  
El reintegrament, si és procedent, identificarà necessàriament, amb claredat, l'entitat beneficiària i la denominació de les obres o serveis en què es va contractar treballadors desocupats, a efectes de les subvencions atorgades.
  
No podran concedir-se altres ajudes en el mateix exercici ni en exercicis posteriors mentre no s'haja procedit al reintegrament dels fons no utilitzats.
  
Capítol III
  
Programa d'ajudes a les actuacions mediambientals
  
(PAMER)
  
Article 22. Accions susceptibles de suport
  
1. Les ajudes previstes en aquest capítol aniran destinades a la realització de tasques relacionades amb la millora de l'entorn natural, promogudes per les entitats locals de la Comunitat Valenciana, i especialment a les següents:
  
- Desbrossament selectiu de matoll, en muntanya amb arbratge;
  
- Poda i aclarida d'arbratge;
  
- Manteniment i millora de:
  
- Tallafocs
  
-Faixes de protecció
  
- Camins forestals
  
- Sendes
  
- Àrees recreatives
  
- Manteniment de basses per a labors d'extinció d'incendis forestals;
  
- Neteja i condicionament de llits i riberes de barrancs i rius;
  
- Conservació de sòls.
  
2. Les ajudes sufragaran els costos salarials i de Seguretat Social corresponents a les contractacions dels treballadors desocupats d'acord amb el que estableixen els articles 13 i 14 d'aquesta ordre. Així mateix, se subvencionarà l'adquisició dels equips de protecció individual (EPI) i la inversió en immobilitzat material, necessaris per al desenvolupament de les tasques que calga realitzar.
  
3. Les obres i serveis hauran d'executar-se en la seua totalitat dins de l'any natural de l'exercici pressupostari en el que es produeix la col·laboració, llevat que concórreguen causes excepcionals, degudament justificades, que determinen la impossibilitat d'execució en el citat termini; en aquest cas, podran ser aprovades les obres i serveis sempre que puguen quedar finalitzades dins dels tres primers mesos de l'exercici pressupostari següent.
  
4. En cas d'excepcional necessitat i sempre mitjançant la deguda justificació, la Sotssecretaria d'Ocupació podrà autoritzar la realització de treballs no enumerats en el punt 1 sempre que siguen d'interès general i d'acord amb la finalitat de l'ordre, per temps no superior a 10 dies. Per a això, l'entitat local beneficiària haurà de descriure i valorar els citats treballs en la seua sol·licitud, així com indicar nombre de jornals, ferramentes i maquinària que hi disposa.
  
Article 23. Quantia de les subvencions
  
La quantia de la subvenció que percebran les entitats sol·licitants serà l'establida en l'article 15 d'aquesta ordre, i a més:
  
a) Per a l'adquisició dels equips de protecció individual (EPI), material no inventariable, la subvenció màxima concedida serà de 200 euros (33.277 pessetes) per cada lloc de treball subvencionat.
  
b) La quantia de les subvencions concedides per a la inversió en immobilitzat material es determinarà per la Sotssecretaria d'Ocupació, d'acord amb els criteris de valoració establits en l'article 26 d'aquesta ordre.
  
Article 24. Requisits específics dels treballadors
  
1. La contractació dels treballadors s'ajustarà al que estableixen els articles 13 i 14 d'aquesta ordre quant a requisits i col·lectius. No obstant això, sense perjudici del que estableix el citat article, l'edat mínima de contractació serà de 18 anys.
  
2. Els treballadors s'integraran en brigades de treball que estaran formades per un mínim d'un encarregat i quatre treballadors. Per a la coordinació dels treballs, es contractarà un lloc de treball d'encarregat per brigada, excepte en el cas de dos brigades del mateix municipi que, en estar treballant en tasques pròximes i relacionades, podran ser dirigides pel mateix encarregat.
  
Article 25. Documentació específica que cal presentar
  
1. Les sol·licituds presentades d'acord amb el que estableix l'article 4.1 d'aquesta ordre, hauran d'anar subscrites per l'alcalde-president, i s'adjuntarà necessàriament, a més de la documentació exigida en l'article 5, el pla o croquis que facilite la localització geogràfica detallada de cada una de les actuacions.
  
La memòria exigida en l'article 5.a) d'aquesta ordre tindrà la conformitat de l'agent forestal o mediambiental, guarda fluvial de la demarcació o dels seus respectius superiors jeràrquics
  
2. Serà de l'exclusiva responsabilitat de les entitats locals beneficiàries la prèvia obtenció de les corresponents autoritzacions i/o permisos dels titulars públics o privats dels predis afectats pels treballs, quan procedisca.
  
Article 26. Criteris de valoració de les sol·licituds
  
La valoració de les sol·licituds serà a càrrec d'una comissió d'experts nomenada a l'efecte pel conseller d'Economia, Hisenda i Ocupació, la qual, en qualitat d'òrgan col·legiat, s'ajustarà en el seu funcionament al règim establit per a ells la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Com a criteris generals per a valorar les sol·licituds es tindran en compte:
  
1. La superfície forestal del terme municipal i/o el valor ecològic.
  
2. Els sistemes previstos d'eliminació de residus generats.
  
3. Desocupació per sectors existent al municipi.
  
4. Interès del treball proposat en relació amb els plans forestals de la comarca.
  
5. Rendiments de treball previstos per a cada una de les tasques.
  
6. Ajudes concedides, actuacions realitzades i valoració dels rendiments de treball obtinguts en anteriors PAMER.
  
7. Nivell d'equipament en maquinària, materials i la resta d'immobilitzat material per a l'execució de les activitats objecte de subvenció, i en particular vehicles de transport.
  
8. Interès de les actuacions amb vista a aconseguir una millor defensa davant dels incendis forestals.
  
Article 27. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és procedent, pel límit màxim que autoritzen les lleis de Pressupostos de la Generalitat Valenciana corresponents, tant en el cas de transferències corrents com de capital.
  
El lliurament de bestretes s'efectuarà prèvia presentació de certificat d'inici d'obres o serveis en model normalitzat acreditatiu de les contractacions realitzades i que els treballadors contractats i els contractes amb ells subscrits compleixen els requisits establits en l'article 13 de aquesta ordre.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i de Seguretat Social, segons el que disposa l'article següent.
  
Article 28. Acabament de les tasques
  
Serà d'aplicació el que disposa l'article 21 de aquesta ordre, llevat que la documentació prevista haurà de remetre's a la Sotssecretaria d'Ocupació. En el cas d'adquisició d'equips i inversió en immobilitzat material caldrà, a més, adjuntar-se factura
  
Capítol IV
  
Programa de subvencions en l'àmbit de la col·laboració amb òrgans de l'administració general de l'estat i els seus organismes autònoms, amb les entitats autònomes de la Generalitat Valenciana, universitats i institucions sense ànim de lucre per a la contractació de treballadors desocupats en la realització d'obres i serveis d'interès general i social
  
Article 29. Requisits i criteris per a la selecció de les obres i serveis
  
1. Les obres i serveis que calga realitzar hauran de complir els següents requisits:
  
a) Que siguen obres o serveis que s'executen preferentment entre les activitats i ocupacions que es determinen en la Resolució de 15 de setembre del 2000 (BOE núm. 264, de 3 de novembre del 2000), de l'Institut Nacional d'Ocupació, per la qual es dóna publicitat a les activitats i ocupacions que es consideren prioritàries per a l'aprovació de projectes d'interès general i social de l'Ordre de 19 de desembre de 1997, o norma que la substituïsca.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació s'afavorisca la formació i pràctica professionals dels desocupats.
  
d) Que s'executen o presten dins de l'any natural que s'atorgue la subvenció.
  
2. Entre les obres i serveis que complisquen els requisits de l'apartat anterior, se'n farà una selecció i es donarà major preferència a:
  
a) Els projectes de major interès general i social.
  
b) Els projectes que acrediten un major nivell d'inserció laboral, bé mitjançant incorporació directa dels treballadors a l'entitat col·laboradora a l'acabament del projecte o en el termini que s'acorde entre l'entitat col·laboradora i la Sotssecretaria d'Ocupació o qualsevol altra fórmula d'inserció laboral que es considere suficient per la citada sotssecretaria.
  
c) Projectes cofinançats per les entitats sol·licitants
  
3. En cap cas seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.
  
Article 30. Inici de les obres o serveis
  
El començament de l'obra o servei s'acreditarà mitjançant la presentació, per l'entitat beneficiària, en el termini de 10 dies des de la data d'inici efectiva, del document de «certificat de l'inici» en model normalitzat, davant de la Direcció Territorial d'Ocupació corresponent, amb indicació del nombre de treballadors desocupats previstos per a contractar. En els casos de força major o causes degudament justificades, que donen lloc al retard del començament de l'obra o servei prevista en la memòria, hauran d'executar-se en la seua totalitat dins de l'any natural de l'exercici pressupostari.
  
Article 31. Liquidació de les ajudes
  
1. Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana, o si és procedent, pel límit màxim que autoritzen les lleis de Pressupostos de la Generalitat Valenciana corresponents.
  
El lliurament de bestretes s'efectuarà prèvia presentació del certificat d'inici d'obres o serveis en model normalitzat acreditatiu de les contractacions realitzades i que els treballadors contractats i els contractes amb ells subscrits compleixen els requisits establits en l'article 13 de aquesta ordre. Les entitats beneficiàries hauran d'acompanyar, a més, còpies compulsades dels contractes i documents d'alta en Seguretat Social. En el cas que les entitats beneficiàries tinguen la condició jurídica de ens de dret privat sense ànim de lucre, hauran d'acreditar, amb caràcter previ al cobrament de les bestretes sobre la subvenció concedida, haver depositat a disposició de la Conselleria d'Economia, Hisenda i Ocupació per l'import del citat bestreta, la corresponent garantia mitjançant efectiu, valors o aval bancari. La garantia serà alliberada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquests efectes el director territorial d'Ocupació expedirà el certificat que així ho acredite, i el sotssecretari d'Ocupació, per delegació del conseller d'Economia, Hisenda i Ocupació, resoldrà sobre l'alçament de l'aval.
  
2. L'import restant es pagarà quan l'entitat beneficiària haja justificat la totalitat de les despeses efectivament realitzades en concepte de salaris i de seguretat social. A tal fi, les entitats beneficiàries remetran a la direcció territorial d'Ocupació corresponent en el termini de dos mesos, el «certificat acreditatiu de la terminació de l'obra o servei» en model normalitzat. Aquest document haurà de ser acompanyat de les còpies compulsades de les nòmines dels treballadors, així com els TC-1 i TC-2, amb el reintegrament, si és procedent, a la Conselleria d'Economia, Hisenda i Ocupació, dels fons no utilitzats. La comunicació del citat reintegrament es remetrà a la Direcció Territorial d'Ocupació corresponent.
  
3. En el cas que les entitats beneficiàries no s'acullen al règim de bestretes, el lliurament de la subvenció es realitzarà prèvia presentació de la documentació justificativa del despesa efectuat d'acord amb el que estableix el punt anterior.
  
Els certificats a què al·ludeixen els punts 1 i 2 d'aquest article s'estendran en el model normalitzat que a l'efecte serà facilitat per la direcció territorial d'Ocupació.
  
Capítol V
  
Subvencions a l'ocupació juvenil en barris d'acció preferent
  
Article 32. Objecte, àmbit i accions susceptibles de suport.
  
L'objecte d'aquest capítol és fomentar l'ocupació dels joves menors de 30 anys residents a barris declarats d'acció preferent a l'empara del que disposa el Decret 157/1988, d'11 d'octubre, del Consell de la Generalitat Valenciana, d'acord amb les consignacions que a l'efecte establisquen la lleis de Pressupostos de la Generalitat Valenciana. Les ajudes establides en aquest capítol aniran destinades a la contractació de joves menors de 30 anys residents en els dits barris.
  
Article 33. Requisits dels treballadors i dels contractes
  
Sense perjudici del que estableix l'article 13 d'aquesta ordre, per a l'obtenció de les ajudes previstes en el present capítol els treballadors contractats necessàriament:
  
- Hauran de ser menors de 30 anys en el moment de la contractació.
  
- Hauran de tenir residència en un Barri d'Acció Preferent.
  
La duració dels contractes objecte de la subvenció no podrà ser inferior a 6 mesos
  
Article 34. Import màxim de la subvenció que s'ha de percebre
  
L'import màxim de la subvenció concedida no podrà superar la quantitat corresponent a un any de contracte, segons la quantia fixada en l'article 15, sense perjudici que puguen formalitzar-se contractes de major duració.
  
Article 35. Documentació específica que cal presentar
  
A més de la documentació establida amb caràcter general en l'article 5 d'aquesta ordre, les sol·licituds hauran d'anar acompanyades de:
  
a) Pla de localització de les obres, si és procedent.
  
b) Les entitats sense ànim de lucre hauran de presentar l'instrument de col·laboració a què fa referència l'article 2.B.2 d' aquesta ordre.
  
Article 36. Criteris per a la concessió de les ajudes
  
Les ajudes s'atorgaran tenint en compte l'interès social de l'obra o servei que s'ha de realitzar i les possibilitats d'inserció laboral que puga oferir, prioritzant els casos en què l'ajuntament o diputació tinga prevista una aportació econòmica concreta amb aquella finalitat.
  
Article 37. Liquidació de les ajudes
  
Les subvencions concedides es pagaran d'una sola vegada en presentar-se la documentació següent, en original o còpia compulsada i en dos exemplars. La presentació de les justificacions haurà de tenir lloc en el termini que s'especifique en la resolució i en tot cas com a data límit el 31 d'octubre:
  
a) Acta de selecció d'aspirants a la contractació;
  
b) DNI i document acreditatiu de la situació prèvia de desocupació dels treballadors contractats;
  
c) Contractes visats per les oficines d'Ocupació;
  
d) Document d'alta en la Seguretat Social dels treballadors contractats;
  
e) Acreditació de la residència de cada treballador, mitjançant certificat d'empadronament;
  
f) Acreditació per la corporació de l'oportunitat i conveniència de la contractació efectuada i de l'interès social de l'obra o servei projectats.
  
Títol III
  
Subvencions per al foment del desenvolupament local
  
Capítol I
  
Disposicions generals
  
Article 38. Beneficiaris
  
Podran ser beneficiaris de les subvencions previstes en aquest títol les corporacions locals o entitats d'elles dependents o vinculades que realitzen actuacions adreçades a promoure la generació d'ocupació en l'entorn local, d'acord amb el que disposa aquest títol.
  
Article 39. Termini de presentació de sol·licituds
  
El termini de presentació de sol·licituds corresponents a les noves contractacions d'agents de Desenvolupament Local comprendrà des de l'1 de gener fins al 30 de juny de cada any, excepte per a les ajudes a la formació dels agents de Desenvolupament Local previstes en la secció II del capítol II d'aquest títol, el termini de la qual quedarà comprés entre l'1 i el 31 de desembre de cada any, per a realitzar l'acció formativa l'any següent.
  
Article 40. Termini de justificació
  
La justificació haurà de realitzar-se en el termini que especifique la resolució de concessió.
  
Capítol II
  
Subvencions al foment del desenvolupament local
  
Secció I
  
Contractació d'agents d'ocupació i desenvolupament local
  
Article 41. Agents d'ocupació i desenvolupament local
  
Els agents d'Ocupació i Desenvolupament Local es configuren com a treballadors de les corporacions locals o entitats d'elles dependents o vinculades que tenen com a missió principal col·laborar en la promoció i implantació de polítiques actives d'ocupació relacionades amb la creació d'activitat empresarial. Aquesta col·laboració es desenvolupa en el marc d'actuació conjunta i acordada de l'entitat contractant i la Conselleria d'Economia, Hisenda i Ocupació
  
.
  
Article 42. Funcions dels agents d'Ocupació i Desenvolupament Local
  
Els agents d'Ocupació i Desenvolupament Local realitzaran les següents funcions:
  
a) Prospecció de recursos ociosos o infrautilitzats, de projectes empresarials de promoció econòmica local i iniciatives innovadores per a la generació d'ocupació en l'àmbit, tot identificant noves activitats econòmiques i possibles emprenedors.
  
b) Difusió i estímul de les potencials oportunitats de creació d'activitat entre desocupats, promotors, emprenedors i institucions col·laboradores.
  
c) Acompanyament tècnic en la iniciació de projectes empresarials per a la consolidació en empreses generadores de noves ocupacions, tot assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.
  
d) Suport a promotors de les empreses, una vegada constituïdes aquestes, acompanyant-los tècnicament durant les primeres etapes de funcionament, mitjançant l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.
  
e) Qualsevol altra que contribuïsca a garantir la missió principal enunciada en l'article anterior.
  
Article 43. Selecció i contractació dels agents d'Ocupació i Desenvolupament Local
  
1. Els agents d'Ocupació i Desenvolupament Local se seleccionaran entre les persones que formen part de les borses de treball formades segons les normes de constitució i funcionament que es dicten pel sotssecretari d'Ocupació. En les citades es respectaran els principis d'igualtat, mèrit, capacitat i publicitat. El personal que aspire a formar part de la borsa haurà d'haver superat amb èxit el segon o primer cicle d'educació universitària, valorant l'experiència professional, així com els coneixements extraacadèmics adquirits en cursos monogràfics de desenvolupament local o promoció de projectes d'ocupació.
  
2. Els agents seleccionats seran contractats a temps complet per la corporació local o entitat dependent mitjançant la modalitat contractual més adequada, d'acord amb la normativa vigent.
  
Article 44. Quantia i duració de la subvenció
  
1. La Conselleria d'Economia, Hisenda i Ocupació pagarà fins al 80 per 100 dels costos laborals totals de l'agent d'Ocupació i Desenvolupament Local, inclosa la cotització empresarial a la Seguretat Social per tots els conceptes amb un màxim de quatre milions i mig de pessetes a l'any per cada contractació subvencionada.
  
2. La subvenció de la Conselleria d'Economia, Hisenda i Ocupació per cada agent d'Ocupació i Desenvolupament Local es concedirà per un període d'un any i es prorrogarà per períodes anuals amb un màxim de quatre anys.
  
3. Transcorreguda la citada duració màxima, la contractació del mateix agent per la mateixa corporació local no podrà ser subvencionada per la Conselleria d'Economia, Hisenda i Ocupació.
  
Article 45. Adaptació inicial dels agents als seus llocs de treball
  
1. Les corporacions locals o entitats d'elles dependents garantiran l'adaptació dels agents als seus llocs de treball mitjançant la impartició de la metodologia i de totes les tècniques que siguen necessàries per al millor desenvolupament de les seues funcions.
  
2. La Conselleria d'Economia, Hisenda i Ocupació podrà comprovar la idoneïtat dels mencionats processos d'adaptació.
  
Article 46. Liquidació de la subvenció
  
1. La liquidació de la subvenció estarà condicionada a la presentació, per part dels beneficiaris, en el termini d'un mes des de la formalització dels contractes, dels contractes de treball i alta dels treballadors en la Seguretat Social.
  
2. Rebuda la documentació en forma, es realitzarà el pagament de la subvenció per contractació d'agents d'Ocupació i Desenvolupament Local d'una sola vegada, per la quantia corresponent a un any.
  
Article 47. Pròrroga de la subvenció
  
1. Les entitats beneficiàries podran sol·licitar de la Conselleria d'Economia, Hisenda i Ocupació la pròrroga de la subvenció concedida per cada agent contractat, dos mesos abans de l'acabament del període ja subvencionat, acompanyant a la sol·licitud informe sobre l'activitat desenvolupada per cada agent d'Ocupació i Desenvolupament Local i certificat de l'òrgan competent en el qual conste la disposició de finançament per a costejar la part no subvencionada i declaració que no s'han rebut ajudes que puguen concórrer amb el que estableix aquesta norma o, en cas de percepció, especificació de les ajudes rebudes i la seua quantia.
  
2. La concessió estarà condicionada que, segons el parer de la Sotssecretaria d'Ocupació, s'acredite suficientment el compliment dels objectius assenyalats en la memòria projecte presentat, i els objectius generals que fixe la Sotssecretaria d'Ocupació per al programa de contractació d'agents d'Ocupació i Desenvolupament Local.
  
3. El pagament estarà condicionat a la justificació de la despesa del període anual anterior, d'acord amb el que assenyala l'article següent, amb el reintegrament, si és procedent, dels fons no utilitzats.
  
Article 48. Obligacions dels beneficiaris
  
Sense perjudici de les obligacions establides amb caràcter general en els articles 3 i 11 de aquesta ordre, les entitats beneficiàries de les subvencions a què es refereix aquest capítol queden obligades a:
  
a) Presentar davant de la Sotssecretaria d'Ocupació, mitjançant la corresponent direcció territorial d'Ocupació, i en el termini de dos mesos des de l'acabament de cada període anual subvencionat, justificants de nòmines pagades als treballadors contractats i documents de cotització corresponents (models TC1 i TC2).
  
b) Informe anual sobre l'activitat desenvolupada pels agents d'Ocupació i Desenvolupament Local, tot especificant els èxits aconseguits, degudament quantificats, en relació amb els objectius que es pretenien en la memòria projecte.
  
Secció II
  
Subvencions a la formació dels agents
  
de Desenvolupament Local
  
Article 49. Accions susceptibles de suport
  
Les corporacions locals o les entitats d'elles dependents o vinculades podran ser beneficiàries d'una subvenció per a finançar parcialment els costos de formació i actualització permanent dels agents d'Ocupació i Desenvolupament Local. Per a això, la Conselleria d'Economia, Hisenda i Ocupació, mitjançant la Sotssecretaria d'Ocupació, organitzarà amb mitjans propis o aliens, les actuacions necessàries.
  
Article 50. Quantia i liquidació de les ajudes
  
La quantia total de la subvenció concedida podrà ascendir fins a un màxim del 80 per cent del cost de matrícula del curs, i es pagarà d'una sola vegada en presentar, amb caràcter previ, a el pagament de la subvenció, a més de la documentació exigida amb caràcter general en l'article 5 d'aquesta ordre, el document de matrícula en qualsevol dels cursos específics de formació organitzats per la Conselleria d'Economia, Hisenda i Ocupació
  
Article 51. Obligacions específiques dels beneficiaris
  
Finalitzat el curs, l'entitat beneficiària haurà de remetre a la Direcció Territorial d'Ocupació corresponent el títol o certificat d'aprofitament del curs.
  
Article 52. Criteris de valoració de les sol·licituds
  
Les sol·licituds presentades d'acord amb el que estableix l'article 4 de aquesta ordre es valoraran d'acord amb la resolució que dictarà el sotssecretari d'Ocupació en què s'establiran els criteris i condicions per a la concessió de les ajudes, i es garantirà l'assistència d'agents de Desenvolupament Local del major nombre de comarques possible.
  
Una vegada valorades les sol·licituds, es notificarà a les entitats seleccionades, a l'efecte de procedir dins del termini que s'establisca, a la inscripció en el curs corresponent.
  
Capítol III
  
Estudis de mercat i campanyes per a la promoció local
  
Article 53. Subvencions per a la realització d'estudis de mercat i campanyes de promoció d'ocupació local.
  
Les corporacions locals o les entitats d'elles dependents o vinculades podran ser beneficiàries d'una subvenció per a finançar parcialment els costos d'estudis i informes realitzats amb mitjans aliens que tinguen per objecte conèixer les possibilitats de desenvolupament i implantació d'empreses a la seua zona.
  
Igualment, la citada subvenció podrà finançar parcialment els costos d'aquelles campanyes de caràcter tècnic, realitzades amb mitjans aliens, que puguen dur-se a terme per a atraure inversions generadores d'ocupació en l'àmbit geogràfic de l'entitat sol·licitant, com ara intercanvis de coneixements i experiències de promoció econòmica local que estimulen la creació d'activitat empresarial.
  
Article 54. Quantia de l'ajuda
  
La quantia total de la subvenció podrà ascendir fins al 70 % del cost total dels estudis i campanyes sumades ambdues, amb un límit màxim de dos milions de pessetes.
  
Les corporacions locals o les entitats d'elles dependents o vinculades seran beneficiàries d'aquesta ajuda una sola vegada per cada anualitat, llevat que concórreguen causes excepcionals; en aquest cas, podran percebre una nova subvenció, sempre que es tracte d'estudis, informes o campanyes imprescindibles o complementaris dels ja subvencionats.
  
Article 55. Liquidació de l'ajuda
  
La liquidació de la subvenció es realitzarà d'una sola vegada i estarà condicionat a la presentació, per part dels beneficiaris, de la següent documentació:
  
a) Original o fotocòpia compulsada de les factures acreditatives del cost del citat servei.
  
b) Còpia completa de l'estudi o informe objecte de subvenció, així com dels documents o informe escrit, que acrediten la realització de les campanyes, si és procedent.
  
c) Certificat de l'empresa, entitat o persona física, del servei prestat.
  
Títol IV
  
Suport als pactes territorials per a l'ocupació
  
Article 56. Objecte i beneficiaris
  
L'objecte d'aquestes ajudes és activar el procés de desenvolupament local en els quals els agents interessats col·laboren i es comprometen a valorar el potencial comarcal de creació d'ocupació, amb la mobilització de tots els recursos disponibles per a aconseguir una estratègia acceptada per tots els agents implicats i formalitzant-se mitjançant un pacte territorial per a l'ocupació.
  
Per a això es podran concedir subvencions per a finançar parcialment les despeses de manteniment, funcionament i actuacions de les organitzacions que sorgisquen com a conseqüència dels citats pactes, sempre que realitzen actuacions adreçades a promoure la generació d'ocupació en l'entorn local, d'acord amb el que disposa el present títol. Entre les citades despeses podran incloure's despeses de personal específicament contractat, assistències tècniques, realització de seminaris, lloguers de locals i equips, dietes i despeses de desplaçament, despeses de publicitat i despeses corrents; en queden excloses les inversions en immobilitzat.
  
Article 57. Documentació específica que cal presentar
  
A més de la documentació establida amb caràcter general en l'article 5 d'aquesta ordre, l'entitat sol·licitant haurà d'acompanyar còpia del pacte territorial per a l'ocupació citat en l'article 56.
  
Article 58. Quantia i liquidació de les ajudes
  
1. L'import de les ajudes no podrà superar el 80 % dels costos de manteniment i funcionament.
  
2. El pagament de la subvenció a l'entitat beneficiària es lliurarà una vegada haja justificat la realització de les accions subvencionades mitjançant factures o documents acreditatius de la realització de les accions subvencionades i despeses efectuades.
  
Article 59. Termini de presentació de sol·licituds
  
El termini de presentació de sol·licituds comprendrà des de l'1 de gener fins al 30 de setembre de cada any.
  
Article 60. Termini de justificació
  
La justificació haurà de realitzar-se en el termini que especifique la resolució de concessió i, en tot cas, com a data límit el 30 d'octubre de cada any.
  
DISPOSICIONS ADDICIONALS
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els corresponents pressupostos de la Generalitat Valenciana.
  
2. En compliment del que preveu l'article 47.11 Del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana (DOGV núm. 1.588, de 17 de juliol de 1991), i d'acord amb el que establisquen les corresponents lleis de pressupostos de la Generalitat Valenciana, per ordre de la Conselleria d'Economia, Hisenda i Ocupació, anualment es donarà publicitat de les línies de crèdit i l'import global màxim destinat a la concessió de les ajudes previstes en aquesta disposició.
  
Segona
  
En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
Tercera
  
Amb caràcter excepcional, la Conselleria d'Economia, Hisenda i Ocupació podrà subscriure convenis de col·laboració amb els beneficiaris de les ajudes previstes en aquesta ordre, en els quals es fixaran les activitats que cal desenvolupar, els programes i objectius que es perseguisquen, les ajudes que cal concedir i la resta de condicions necessàries per a executar-los.
  
Per al correcte compliment dels objectius previstos en el capítol III del títol II, s'establirà el corresponent instrument de col·laboració amb l'òrgan o òrgans competents de l'administració mediambiental autonòmica.
  
Quarta
  
Les referències que s'efectuen en aquesta ordre a la Conselleria d'Economia, Hisenda i Ocupació i a la Sotssecretaria d'Ocupació quedaran substituïdes per la dels òrgans que s'establisquen en el reglament que desenvolupe l'estructura orgànica i funcional del Servei Valencià d'Ocupació i Formació. No obstant això, en el cas que és necessari realitzar adaptacions d'aquesta ordre al que disposa la citada reglament, s'efectuaran per resolució del director del citat organisme.
  
DISPOSICIONS TRANSITÒRIES
  
Primera
  
Per a l'any 2001 el termini de presentació de sol·licituds per a les subvencions a la contractació de desocupats per a actuacions d'interès general i social previstes en el títol II de aquesta ordre i les ajudes a la formació dels agents de Desenvolupament Local previstes en la secció II, capítol II del títol III, corresponents a l'exercici 2001, serà d'un mes comptador des de l'endemà de la publicació d'aquesta norma en el Diari Oficial de la Generalitat Valenciana.
  
El termini de presentació de sol·licituds per a la contractació d'agents d'Ocupació i Desenvolupament Local, durant l'exercici 2001, començarà l'endemà de la publicació d'aquesta ordre, i acabarà el 30 de juny.
  
El termini de presentació de sol·licituds per als pactes territorials a favor de l'ocupació, durant l'exercici 2001, començarà l'endemà de la publicació d'aquesta ordre, i acabarà el 30 de setembre.
  
Segona
  
Les sol·licituds d'ajudes del programa de contractació d'agents d'Ocupació i Desenvolupament Local, així com les relatives a estudis de mercat i campanyes de promoció local presentades a l'entrada en vigor de l'Ordre de 19 d'octubre de 1999, de la Conselleria d'Ocupació, per la qual s'estableixen les Bases de Concessió de Subvencions Públiques per al Foment del Desenvolupament Local i Impuls als Projectes i Empreses Qualificats com I + E (DOGV 3.617, de 3 de novembre de 1999) i que no van poder ser ateses en l'exercici en què es van sol·licitar, podran ser resoltes en l'exercici següent, sempre que hi haja crèdit adequat i suficient per a això.
  
DISPOSICIÓ DEROGATÒRIA
  
Queden derogades l'Ordre de 14 d'abril de 1999, de la Conselleria d'Ocupació, Indústria i Comerç, per la qual s'estableixen les Bases per a la Concessió de Subvencions en l'Àmbit de Col·laboració amb les Corporacions Locals, per a la Contractació de Desocupats en la Realització d'Obres i Serveis d'Interès General i Social (DOGV núm. 3.476, de 19 d'abril de 1999) i l'Ordre de 28 de desembre de 1999 que la modifica (DOGV núm. 3.660, de 5 de gener del 2000); l'Ordre de 3 de maig de 1999, de la Conselleria d'Ocupació, Indústria i Comerç, per la qual s'estableixen les Bases Reguladores de la Concessió de Subvencions Públiques en l'Àmbit de la Col·laboració amb Òrgans de l'administració de l'Estat i els seus organismes autònoms, amb les entitats autònomes de la Generalitat Valenciana, Universitats i Institucions sense Ànim de Lucre, que Contracten Treballadors Desocupats per a la Realització d'Obres i Serveis d'Interès General i Social (DOGV núm. 3.502, de 25 de maig de 1999) i Ordre de 28 de desembre de 1999 que la modifica (DOGV núm. 3.660, de 5 de gener del 2000), i, finalment, l'Ordre de 19 d'octubre de 1999, de la Conselleria d'Ocupació, per la qual s'estableixen les Bases de Concessió de Subvencions Públiques per al Foment del Desenvolupament Local i Impuls dels Projectes i Empreses Qualificats com I + E quant a Agents d'Ocupació i Desenvolupament local i Estudis de Mercat i Promoció d'Ocupació (DOGV núm. 3.617, de 3 de novembre de 1999).
  
DISPOSICIONS FINALS
  
Primera
  
Es faculta el sotssecretari d'Ocupació per a dictar les instruccions i adoptar les mesures que considere oportunes per al desenvolupament i aplicació de aquesta ordre, i per a regular la intervenció dels agents socials a l'efecte del que es disposa, mitjançant els òrgans de participació que es determinen.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 29 de desembre de 2000
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI